Alazonius
Alazonius, vulgo Alazani (Georgiane ალაზანი, Atropatenice Qanıx) est flumen Georgiae et Atropatenae. In Georgia septentrionali prope Barbalo montem iugi Principalis Caucasi Maioris incipit, inter iugum Principale et iugum Cacheticum fluit, ubi accolas permultas accipit; Cachetiae regionis flumen est principale. Per confinium Georgiae et Atropatenae longe fluit. In planitiem siccam exit, ubi per 100 chm accolas habet nullas; in Atropatene in Cyrum fluvium (nunc in receptaculum aquae Mingeczauricum) effunditur.